CELEX: C2005/171/14
Language: sk
Date: 2005-07-09 00:00:00
Title: Vec C-186/05: Žaloba podaná 25. apríla 2005 Komisiou Európskych spoločenstiev proti Švédskemu kráľovstvu

9.7.2005   
            
            
               SK
            
            
               Úradný vestník Európskej únie
            
            
               C 171/8
            
         Žaloba podaná 25. apríla 2005 Komisiou Európskych spoločenstiev proti Švédskemu kráľovstvu
   (Vec C-186/05)
   (2005/C 171/14)
   Jazyk konania: švédčina
   Komisia Európskych spoločenstiev, v zastúpení: L. Ström van Lier a S. Pardo Quintillán, splnomocnení zástupcovia, ktorí si zvolili adresu na doručovanie v Luxemburgu, podala 25. apríla 2005 na Súdny dvor Európskych spoločenstiev žalobu proti Švédskemu kráľovstvu.
   Žalobkyňa navrhuje, aby Súdny dvor:
   
               1)
            
            
               určil, že Švédske kráľovstvo tým, že vytvorilo prekážky súkromného dovozu alkoholických nápojov nezávislými sprostredkovateľmi alebo obchodnými prepravcami, ktoré nemožno považovať za odôvodnené v zmysle článku 30 ES, porušilo článok 28 Zmluvy o založení Európskeho spoločenstva,
            
         
               2)
            
            
               zaviazal Švédske kráľovstvo nahradiť trovy konania.
            
         Žalobné dôvody a hlavné tvrdenia
   Podľa Komisie článok 28 ES vo všeobecnosti neumožňuje Švédsku brániť súkromnému dovozu alkoholických nápojov nezávislými sprostredkovateľmi alebo obchodnými prepravcami. Komisia ďalej tvrdí, že takúto prekážku obchodu nemožno odôvodniť podľa článku 30 ES na základe ochrany verejného zdravia s odkazom na tieto dôvody: 1) obmedzenie súkromného zisku; 2) obmedzenie prístupu k alkoholickým nápojom alebo 3) potreba zachovania kontroly veku; v každom prípade dané opatrenia nie sú ani potrebné, ani primerané na dosiahnutie sledovaného cieľa. Podľa Komisie je skutočnosť, že len maloobchodný monopol má právo vykonávať súkromný dovoz na žiadosť zákazníka, prekážkou obchodu, ktorú treba posúdiť z hľadiska článkov 28 ES a 30 ES. Švédska vláda usudzuje, že zákaz súkromného dovozu je existenčným a funkčným prvkom maloobchodného monopolu, ktorý sa má posúdiť na základe článku 31 ES a ako taký nemôže byť považovaný za diskriminačný alebo spôsobilý narušiť hospodársku súťaž medzi členskými štátmi, a subsidiárne, že je vhodný a primeraný.